Panevėžio–Rubikių siaurasis geležinkelis

Panevėžio–Rubikių siaurasis geležinkelis – 68,4 km ilgio ir 750 mm vėžės pločio siaurasis geležinkelis, jungiantis Panevėžio ir Rubikių stotis, vedantis per Troškūnus ir Anykščius. Buvusio Panevėžio–Pastovių geležinkelio šiaurės vakarinė dalis. Tai vienas unikalių inžinerinio paveldo paminklų Lietuvoje (unik. kodas ). Ruožą prižiūri įmonė „Aukštaitijos siaurasis geležinkelis“, šiuo metu ruože vykdanti nereguliarius pramoginius reisus.

Geležinkelio linijos pradžia – Panevėžio geležinkelio stotis (Kerbedžio g. 9). Čia yra pagal 1905 m. brėžinius ir nuotraukas atkurta autentiška siaurojo geležinkelio stotis su peronu.

 Istorija 

Panevėžio–Pastovių geležinkelis buvo pradėtas tiesti 1894 m. Ruožas Panevėžys–Švenčionėliai imtas tiesti 1897 m., jau 1898 m. geležinkelis pasiekė Panevėžį. Pirmieji darbiniai traukiniai naujuoju ruožu pradėjo kursuoti 1899 m. rugsėjo 28 d., nors oficialiai ruožas atidarytas tik 1901 m. gegužės 13 d.Istorija. Siaurukas.eu (tikrinta 2025-01-26). Atidarymo metu siaurojo geležinkelio linija turėjo 2 depus – 12 vietų Švenčionyse ir 2 vietų Panevėžyje, 15 garvežių, 112 krovininių, 58 įvairaus tipo keleivinius ir 6 pašto vagonus bei 154 krovinines platformas.

XX a. 1-ojoje pusėje siaurukas buvo pagrindinė transporto priemonė Aukštaitijoje, pervežanti ir keleivius, ir krovinius. Siauruoju geležinkeliu į Panevėžį buvo gabenami linai, bekonai, cukriniai runkeliai, miltai, sviestas, sėmenys, miško medžiaga, smėlis. Ūkininkams siaurukas gabeno druską, trąšas, žibalą, anglis. Įvairiais laikotarpiais keitėsi jo paskirtis. Tarpukariu siaurasis geležinkelis išgyveno pakilimą, jis buvo plačiai naudojamas įvairiose ūkio šakose. Tuo metu jis pratęstas link Joniškėlio – buvo nutiestas Panevėžio–Joniškėlio siaurasis geležinkelis.

Vėliau jo įprastos funkcijos ėmė silpti. 1962 m. ruožas Panevėžys–Švenčionėliai tęsėsi 145 km.Литовская железная дорога 1962 г. 1972 m. linija Anykščiai–Utena–Švenčionėliai buvo uždaryta, bet liko neišmontuotas Anykščių–Rubikių ruožas (12,3 km). 1972–1974 m. geležinkelio ruožas Utena–Anykščiai buvo išardytas, todėl Rubikių geležinkelio stotis tapo galine – taip susiformavo dabartinis siaurasis geležinkelis. Iki Nepriklausomybės atkūrimo šis ruožas buvo naudotas kvarcinio smėlio ir keleivių pervežimui. 1987 m. vasarą ruože Anykščiai–Rubikiai kursavo jaunųjų geležinkelininkų aptarnaujamas traukinys „Nykštukas“, savo veiklą baigęs po kelių vasarų dėl finansavimo stygiaus.

1996 m. užsidarė geležinkelio atšakos į šiaurę nuo Panevėžio, tais metais kompleksas įtrauktas į Kultūros vertybių registrą. 1999 m. nutrauktas krovinių vežimas Panevėžio–Rubikių ruože, 2001 m. kovo 25 d. nutraukti ir reguliarūs ruožo Panevėžys–Anykščiai keleiviniai reisai.„Lietuvos geležinkeliai“ nutraukia kai kurių keleivinių traukinių eismą. 2001-03-13, Delfi.lt (tikrinta 2023-08-11).

2001 m. balandžio 22 d. ruože atnaujintas eismas, tačiau tik turistiniams maršrutams. Jį ėmė eksploatuoti viešoji įstaiga „Aukštaitijos siaurasis geležinkelis“. 2003 m. ruožas paskelbtas kultūros paminklu.

 Paveldo objektas 
250px|thumb|Panevėžio siaurojo geležinkelio depas: šilumvežiai TU3-002 ir TU2-120, vagonas 3AW

Siaurasis geležinkelis kartu su stotimis, kelių statiniais yra vertingas istorinis ir kultūrinis objektas (Nr. ). Stočių pastatų kompleksai turi urbanistinę ir architektūrinę vertę. 1996 m. Aukštaitijos siaurojo geležinkelio kompleksas įrašytas į LR nekilnojamų kultūros vertybių registrą. 

Valstybės saugomą kompleksą sudaro: bendro 179 km ilgio, 1340 ha apimantys siaurojo geležinkelio ruožai Panevėžys–Biržai, Panevėžys–Rubikiai, Joniškėlis–Linkuva, geležinkelio stotys, gamybiniai pastatai, kelio statiniai. 2003 m. dalis šio komplekso objektų paskelbta kultūros paminklais:
 Siaurojo geležinkelio ruožas Panevėžys–Rubikiai, depo pastatas ir prekių sandėlis bei geležinkelio viadukas Panevėžyje,
 Taruškų, Raguvėlės geležinkelio stotys, prekių sandėlis, vandens bokštas, dirbtuvė, namas, hidrokolonėlė stotyje,
 Surdegio geležinkelio stotis,
 Troškūnų geležinkelio stotis ir namas, esantis stotyje,
 Anykščių geležinkelio stotis ir namas, prekių sandėlis, vandens bokštas, hidrokolonėlė, Anykščių geležinkelio tiltas. Stotyje veikia Siauruko muziejus, A. Baranausko ir A. Žukausko-Vienuolio memorialinio muziejaus padalinys.

 Stotys 
 Panevėžio geležinkelio stotis, 2014 m. atkurta senoji siaurojo geležinkelio stotis
 Taruškų geležinkelio stotelė
 Rekstino miškas
 Bajoriškiai
 Raguvėlės geležinkelio stotis
 Surdegio geležinkelio stotis
 Vašuokėnų geležinkelio stotelė
 Troškūnų geležinkelio stotis
 Pagojės geležinkelio stotelė
 Anykščių geležinkelio stotis
 Žažumbrio geležinkelio stotelė
 Bičionių geležinkelio stotelė
 Rubikių geležinkelio stotis

 Galerija 

 Šaltiniai 

 Nuorodos 

 Parovoz.com
 Aukštaitijos siaurųjų geležinkelių schema
 Aukštaitijos siaurukas
 Panevėžio siaurukas

Kategorija:Lietuvos siaurieji geležinkeliai